Félix de Azara

Félix de Azara u Félix d'Azara, naixito de Barbunyals (Semontano de Balbastro) o 19 de mayo de 1742 y muerto en ixa mesma localidat o 20 d'octubre de 1821, estió un destacto militar, incheniero, explorador, cartografo, antropologo, naturalista, botanico y ornitologo aragonés, fácil que uno d'os aragoneses con una mas gran prochección universal d'os suyos tiempos. Antiparte, ye o chermano d'o diplomatico aragonés José Nicolás de Azara.

Formato en a Universidat de Uesca, a on estudió Filosofía, Artes y Dreito, decidió sindembargo iniciar una carrera como militar. Asinas, estió cadet en o Rechimiento d'Infantería de Galicia, de guarnición en Aragón, adedicando-se a treballos de topografía militar. Prenió parte en a expedición contra Archel de 1775, a on i recibió feridas greus. En 1781 lo ninvioron a o virreinau d'o Río de la Plata ta delimitar-ne as mugas con Brasil, en ixas envueltas una colonia de Portugal, mugas que s'heban delimitato nomás que alto u baixo en o Tractau d'El Pardo signato en 1778 entre Espanya y Portugal. Mientres asperaba que plegase a delegación portuguesa (asperó 12 anyadas) fació os suyos propios treballos preparatorios, incluyindo-ie un analís completo d'o territorio de l'actual Paraguai dende cuantos puntos d'anvista, dende a suya cheografía dica a suya zoolochía, en pasando por a economía u a ornitolochía.

Dimpués s'adedicó a fer treballos preparatios ta a colonización d'o territorio de l'actual Uruguai, ta prebar de frenar a expansión que os portugueses yeran fendo enta o sud dende os suyos territorios colonials en Brasil. Tornó a la peninsula iberica en 1801, deixando un fundo recuerdo en America.

 Vinclos externos 

  Félix de Azara en a Gran Enciclopedia Aragonesa.

Categoría:Antropologos d'Aragón
Categoría:Botanicos d'Aragón
Categoría:Cartografos d'Aragón
Categoría:Exploradors d'Aragón
Categoría:Incheniers d'Aragón
Categoría:Militars d'Aragón
Categoría:Muertos en Barbunyals
Categoría:Naixius de Barbunyals
Categoría:Naturalistas d'Aragón
Categoría:Ornitologos d'Aragón
Categoría:1742 (naixencias)
Categoría:1821 (muertes)